MT Il-Ġurnal Uffiċjali tal-Unjoni Ewropea C 309/6

Avviż ta' tnedija ta' reviżjoni tal-iskadenza tal-miżuri tal-antidumping applikabbli għall-importazzjonijiet tal-ħbula u l-kejbils tal-azzar li joriġinaw mir-Repubblika Popolari taċ-Ċina, mill-Afika t'Isfel u mill-Ukraina

2010/C 309/05

Wara l-pubblikazzjoni ta' avviż ta' skadenza imminenti (1) tal-miżuri tal-antidumping li huma fis-seħħ għall-importazzjonijiet tal-ħbula u l-kejbils tal-azzar li joriġinaw, inter alia, mir-Repubbilka Popolari taċ-Ċina, mill-Afrika t'Isfel u mill-Ukraina (“il-pajjiżi kkonċernati”), il-Kummissjoni Ewropea (“il-Kummissjoni”) irċeviet talba għal reviżjoni skont l-Artikolu 11(2) tar-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (2) (“ir-Regolament bażiku”).

1. It-talba għal reviżjoni

It-talba tressqet fid-29 ta' Lulju 2010 mill-Kumitat ta' Kollegament tal-Industriji tal-Wajers u l-Ħbula tal-UE (l-EWRIS) (“ir-rikorrent”) f'isem il-produtturi li jirrappreżentaw proporzjon prinċipali, f'dan il-każ iktar minn 25 %, tal-produzzjoni tal-Unjoni Ewropea ta' ħbula u kejbils tal-azzar.

2. Il-prodott

Il-prodott li qed issirlu reviżjoni huwa ħbula u kejbils tal-azzar inklużi ħbula bil-koljatura maqfula, u bl-esklużjoni tal-ħbula u l-kejbils tal-istainless steel, b'dimensjoni trasversali massima li taqbeż it-3 mm, li joriġinaw mir-Repubblika Popolari taċ-Ċina, mill-Afrika t'Isfel u mill-Ukraina (“il-prodott ikkonċernat”), li attwalment jaqa' taħt il-kodiċi NM ex 7312 10 81, ex 7312 10 83, ex 7312 10 85, ex 7312 10 89 u ex 7312 10 98.

3. Il-miżuri eżistenti

Il-miżuri li huma fis-seħħ attwalment huma dazju tal-antidumping definittiv imponut bir-Regolament tal-Kunsill (KE) Nru 1858/2005 (3), kif ġie emendat l-aħħar mir-Regolament tal-Kunsill (KE) Nru 283/2009 (4) u estiż għall-importazzjonijiet mibgħutin mir-Repubblika tal-Korea, sew jekk ikunu ddikjarati li joriġinaw mir-Repubblika tal-Korea u sew jekk le, mir-Regolament tal-Kunsill (KE) Nru 400/2010 (5). Ir-Regolament tal-Kunsill (KE) Nru 1858/2005 żamm l-estensjonijiet għall-importazzjonijiet mibgħuta mill-Moldova, sew jekk iddikjarat li joriġinaw mill-Moldova u sew jekk le, introdotti mir-Regolament tal-Kunsill (KE) Nru 760/2004 (6), u l-estensjonijiet għall-importazzjonijiet mibgħutin mill-Marokk, sew jekk iddikjarat li joriġinaw mill-Marokk u sew jekk le, introdotti mir-Regolament tal-Kunsill (KE) Nru 1886/2004 (7).

4. Ir-raġunijiet għar-reviżjoni

It-talba hija bbażata fuq ir-raġunament li l-iskadenza tal-miżuri probabbilment ser tirriżulta fi tkomplija jew okkorrenza mill-ġdid ta' dumping u ħsara lill-industrija tal-Unjoni.

Fid-dawl tad-dispożizzjonijiet tal-Artikolu 2(7) tar-Regolament bażiku, ir-rikorrent stabbilixxa l-valur normali għall-produtturi esportaturi mir-Repubblika Popolari taċ-Ċina abbażi tal-prezzijiet tal-bejgħ domestiku f'pajjiż b'ekonomija tas-suq xierqa, kif imsemmi fil-punt 5.1(d) ta' dan l-avviż. L-allegazzjoni ta' tkomplija ta' dumping għar-Repubblika Popolari taċ-Ċina hija bbażata fuq paragun ta' valur normali, kif stabbilit fis-sentenza preċedenti, mal-prezzijiet tal-esportazzjoni tal-prodott ikkonċernat meta jinbiegħ għall-esportazzjoni lejn l-Unjoni.

Abbażi ta' dan, il-marġni ta' dumping ikkalkolat huwa sinifikanti.

Fit-turija tal-probabbiltà ta' okkorrenza mill-ġdid ta' dumping għall-Afrika t'Isfel u l-Ukraina, sar paragun bejn il-valur normali u l-prezzijiet tal-esportazzjoni. Il-valur normal ġie stabbilit abbażi tal-prezzijiet domestiċi f'dawn iż-żewġ pajjiżi. Il-prezzijiet tal-esportazzjoni mill-Ukraina għar-Russja u mill-Afrika t'Isfel għall-Kanada ntużaw mir-rikorrent, minħabba l-assenza attwali ta' volumi sinifikanti ta' importazzjonijiet mill-Afrika t'Isfel u mill-Ukraina lejn l-UE.

L-allegazzjoni ta' okkorrenza mill-ġdid ta' dumping mill-Afrika t'Isfel u l-Ukraina hija bbażata fuq paragun tal-valur normali mal-prezzijiet tal-esportazzjoni tal-prodott ikkonċernat meta jinbiegħ għall-esportazzjoni lejn il-pajjiżi terzi li ssemmew hawn fuq.

Abbażi tal-paragun ta' fuq, li juri li kien hemm dumping, ir-rikorrent jargumenta li hemm probabbiltà ta' okkorrenza mill-ġdid ta' dumping mill-Afrika t'Isfel u l-Ukraina.

Ir-rikorrent ikompli jallega l-probabbiltà ta' okkorrenza mill-ġdid ta' dumping ta' ħsara mill-Afrika t'Isfel u l-Ukraina. F'dan ir-rigward ir-rikorrent jippreżenta evidenza li, jekk il-miżuri jitħallew jiskadu, il-livell attwali ta' importazzjoni tal-prodott ikkonċernat huwa probabbli li jiżdied minħabba l-potenzjal tal-faċilitajiet ta' manifattura tal-produtturi esportaturi fil-pajjiżi kkonċernati.

Fir-rigward tar-Repubblika Popolari taċ-Ċina, ir-rikorrent jallega li l-importazzjonijiet tal-prodott ikkonċernat komplew jikkawżaw ħsara lill-industrija tal-Unjoni minħabba l-volum u sehem fis-suq stabbli tagħhom, u l-prezzijiet baxxi. Huwa allegat ukoll li l-importazzjonijiet mir-Repubblika Popolari taċ-Ċina jkun probabbli li jżommu l-livelli attwali tagħhom, jekk mhux anke jiżdiedu, inter alia, minħabba l-potenzjal tal-faċilitajiet ta' manifattura tal-produtturi esportaturi fiċ-Ċina u minħabba l-attentati kontinwi biex jiġu evitati l-miżuri permezz ta' pajjiżi terzi.

Barra minn hekk, ir-rikorrent jallega li s-sitwazzjoni diġà fraġli tal-industrija tal-Unjoni ser tkompli tiddeterjora jekk il-miżuri jitħallew jiskadu, u li kull okkorrenza mill-ġdid ta' importazzjonijiet sostanzjali bi prezzijiet ta' dumping mill-pajjiżi kkonċernati, hemm probabbiltà li twassal għal tkomplija jew okkorrenza mill-ġdid ta' ħsara lill-industrija tal-Unjoni.

5. Il-proċedura

Wara li ġie ddeterminat, wara konsultazzjoni mal-Kumitat Konsultattiv, li teżisti biżżejjed evidenza li tiġġustifika t-tnedija ta' reviżjoni tal-iskadenza, b'dan il-Kummissjoni qed tniedi reviżjoni skont l-Artikolu 11(2) tar-Regolament bażiku.

5.1. Il-proċedura għad-determinazzjoni tal-probabbiltà ta' dumping u ħsara

L-investigazzjoni ser tiddetermina jekk huwiex probabbli, jew improbabbli, li l-iskadenza tal-miżuri twassal għal tkomplija jew okkorrenza mill-ġdid ta' dumping u ħsara.

(a) It-teħid ta' kampjun

Fir-rigward tan-numru evidentement kbir ta' partijiet involuti f'dawn il-proċedimenti, il-Kummissjoni tista' tiddeċiedi li tapplika t-teħid ta' kampjun, skont l-Artikolu 17 tar-Regolament bażiku.

(i) It-teħid ta' kampjun ta' esportaturi/produtturi fir-Repubblika Popolari taċ-Ċina

Sabiex il-Kummissjoni tkun tista' tiddeċiedi jekk hux neċessarju t-teħid ta' kampjuni u, jekk iva, tagħżel kampjun, il-produtturi/l-esportaturi kollha, jew rappreżentanti li jaġixxu f'isimhom, huma mitluba b'dan li jippreżentaw ruħhom billi jikkuntattjaw lill-Kummissjoni u jipprovdu l-informazzjoni li ġejja dwar il-kumpanija jew il-kumpaniji tagħhom fil-limitu ta' żmien stabbilit fil-punt 6(b)(i) u fil-formati indikati fil-punt 7:

— isem, indirizz, indirizz elettroniku, numri tat-telefown u tal-faks, u persuna ta' kuntatt,

— l-introjtu fil-munita lokali u l-volum f'tunnellati tal-prodott ikkonċernat mibjugħ għall-esportazzjoni lill-Unjoni waqt il-perjodu bejn l-1 ta' Ottubru 2009 u t-30 ta' Settembru 2010 għal kull wieħed mis-27 Stat Membru (8) separatament u flimkien,

— l-introjtu fil-munita lokali u l-volum f'tunnellati tal-prodott ikkonċernat mibjugħ fis-suq domestiku waqt il-perjodu bejn l-1 ta' Ottubru 2009 u t-30 ta' Settembru 2010,

— l-introjtu fil-munita lokali u l-volum f'tunnellati tal-prodott ikkonċernat mibjugħ lil pajjiżi terzi oħra waqt il-perjodu bejn l-1 ta' Ottubru 2009 u t-30 ta' Settembru 2010,

— l-attivitajiet preċiżi tal-kumpanija madwar id-dinja fir-rigward tal-prodott ikkonċernat,

— l-ismijiet u l-attivitajiet preċiżi tal-kumpaniji relatati kollha (9) involuti fil-produzzjoni u/jew il-bejgħ (esportazzjoni u/jew domestiku) tal-prodott ikkonċernat,

— kull informazzjoni rilevanti oħra li tista' tgħin lill-Kummissjoni fl-għażla tal-kampjun.

Bl-għoti tal-informazzjoni li ssemmiet hawn fuq, il-kumpanija tkun qed taqbel mal-inklużjoni possibbli tagħha fil-kampjun. Jekk kumpanija tintgħażel biex tifforma parti mill-kampjun, dan ikun jimplika li din twieġeb kwestjonarju u taċċetta investigazzjoni fuq il-post tat-tweġibiet tagħha. Jekk kumpanija tindika li ma taqbilx mal-inklużjoni possibbli tagħha fil-kampjun, ser jitqies li din ma kkooperatx fl-investigazzjoni. Il-konsegwenzi għan-nuqqas ta' kooperazzjoni huma stabbiliti fil-punt 8 hawn taħt.

Sabiex tikseb l-informazzjoni li tqis neċessarja għall-għażla tal-kampjun tal-esportaturi/produtturi, barra minn dan, il-Kummissjoni ser tikkuntattja lill-awtoritajiet tar-Repubblika Popolari taċ-Ċina, u kull assoċjazzjoni magħrufa ta' esportaturi/produtturi.

(ii) It-teħid ta' kampjun għall-importaturi

Sabiex il-Kummissjoni tkun tista' tiddeċiedi jekk it-teħid ta' kampjun hux neċessarju u, jekk iva, tagħżel kampjun, l-importaturi kollha, jew rappreżentanti li jaġixxu f'isimhom, huma mitluba b'dan li jippreżentaw ruħhom lill-Kummissjoni u li jipprovdu l-informazzjoni li ġejja dwar il-kumpanija jew il-kumpaniji tagħhom fil-limitu ta' żmien stabbilit fil-punt 6(b)(i) u fil-formati indikati fil-punt 7:

— isem, indirizz, indirizz elettroniku, numri tat-telefown u tal-faks, u persuna ta' kuntatt,

— l-attivitajiet preċiżi tal-kumpanija fir-rigward tal-prodott ikkonċernat,

— il-volum f'tunnellati u l-valur f'EUR tal-importazzjonijiet lejn is-suq tal-Unjoni u l-bejgħ mill-ġdid li jkun sar f'dan is-suq waqt il-perjodu bejn l-1 ta' Ottubru 2009 u t-30 ta' Settembru 2010 tal-prodott importat ikkonċernat fil-pajjiżi kkonċernati,

— l-ismijiet u l-attivitajiet preċiżi tal-kumpaniji relatati kollha (10) involuti fil-produzzjoni u/jew fil-bejgħ tal-prodott ikkonċernat,

— kull informazzjoni rilevanti oħra li tista' tgħin lill-Kummissjoni fl-għażla tal-kampjun.

Bl-għoti tal-informazzjoni li ssemmiet hawn fuq, il-kumpanija tkun qed taqbel mal-inklużjoni possibbli tagħha fil-kampjun. Jekk kumpanija tintgħażel biex tifforma parti mill-kampjun, dan ikun jimplika li din twieġeb kwestjonarju u taċċetta investigazzjoni fuq il-post tat-tweġibiet tagħha. Jekk kumpanija tindika li ma taqbilx mal-inklużjoni possibbli tagħha fil-kampjun, ser jitqies li ma kkooperatx fl-investigazzjoni. Il-konsegwenzi tan-nuqqas ta' kooperazzjoni huma stabbiliti fil-punt 8 hawn taħt.

Sabiex tikseb l-informazzjoni li tqis neċessarja għall-għażla tal-kampjun tal-importaturi, barra minn dan, il-Kummissjoni ser tikkuntattja lil kull assoċjazzjoni magħrufa ta' importaturi.

(iii) It-teħid ta' kampjun ta' produtturi tal-Unjoni

Fid-dawl tan-numru kbir ta' produtturi tal-Unjoni li jappoġġjaw it-talba, il-Kummissjoni beħsiebha tinvestiga l-ħsara lill-industrija tal-Unjoni billi tapplika l-possibbiltà tat-teħid ta' kampjun.

Sabiex il-Kummissjoni tkun tista' tiddeċiedi jekk it-teħid ta' kampjun hux neċessarju u, jekk iva, tagħżel kampjun, il-produtturi kollha tal-Unjoni, jew rappreżentanti li jaġixxu f'isimhom, huma mitluba b'dan li jippreżentaw ruħhom lill-Kummissjoni u jipprovdu l-informazzjoni li ġejja dwar il-kumpanija jew il-kumpaniji tagħhom fil-limitu ta' żmien stabbilit fil-punt 6(b)(i) u fil-formati indikati fil-punt 7:

— isem, indirizz, indirizz elettroniku, numri tat-telefown u tal-faks, u persuna ta' kuntatt,

— l-attivitajiet preċiżi tal-kumpanija madwar id-dinja fir-rigward tal-prodott simili,

— il-valur f'EUR tal-bejgħ tal-prodott simili fis-suq tal-Unjoni waqt il-perjodu bejn l-1 ta' Ottubru 2009 u t-30 ta' Settembru 2010,

— il-valur f'tunnellati tal-bejgħ tal-prodott simili fis-suq tal-Unjoni waqt il-perjodu bejn l-1 ta' Ottubru 2009 u t-30 ta' Settembru 2010,

— il-volum f'tunnellati tal-produzzjoni tal-prodott simili waqt il-perjodu bejn l-1 ta' Ottubru 2009 u t-30 ta' Settembru 2010,

— il-volum f'tunnellati, importati fl-Unjoni, tal-prodott ikkonċernat immanifatturat fil-pajjiżi kkonċernati waqt il-perjodu bejn l-1 ta' Ottubru 2009 u t-30 ta' Settembru 2010, jekk huwa applikabbli,

— l-ismijiet u l-attivitajiet preċiżi tal-kumpaniji relatati kollha (11) involuti fil-produzzjoni u/jew il-bejgħ tal-prodott simili (immanifatturat fl-Unjoni) u l-prodott ikkonċernat (immanifatturat fil-pajjiżi kkonċernati),

— kull informazzjoni rilevanti oħra li tista' tgħin lill-Kummissjoni fl-għażla tal-kampjun.

Bl-għoti tal-informazzjoni li ssemmiet hawn fuq, il-kumpanija tkun qed taqbel mal-inklużjoni possibbli tagħha fil-kampjun. Jekk kumpanija tintgħażel biex tifforma parti mill-kampjun, dan ikun jimplika li din twieġeb kwestjonarju u taċċetta investigazzjoni fuq il-post tat-tweġibiet tagħha. Jekk kumpanija tindika li ma taqbilx mal-inklużjoni possibbli tagħha fil-kampjun, ser jitqies li ma kkooperatx fl-investigazzjoni. Il-konsegwenzi għan-nuqqas ta' kooperazzjoni huma stabbiliti fil-punt 8 hawn taħt.

Sabiex tikseb l-informazzjoni li tqis neċessarja għall-għażla tal-kampjun tal-produtturi fl-Unjoni, barra minn dan, il-Kummissjoni ser tikkuntattja lil kull assoċjazzjoni magħrufa ta' produtturi tal-Unjoni.

(iv) L-għażla finali tal-kampjuni

Il-partijiet interessati kollha li jixtiequ jissottomettu kwalunkwe informazzjoni rilevanti rigward l-għażla tal-kampjuni għandhom jagħmlu dan fil-limitu ta' żmien stabbilit f'punt 6(b)(ii).

Il-Kummissjoni beħsiebha tagħmel l-għażla finali tal-kampjuni wara li tikkonsulta mal-partijiet ikkonċernati li jkunu esprimew ix-xewqa tagħhom li jiġu inklużi fil-kampjun.

Il-kumpaniji li jiġu inklużi fil-kampjun għandhom iwieġbu kwestjonarju fil-limitu ta' żmien stabbilit fil-punt 6(b)(iii) u għandhom jikkooperaw fi ħdan il-qafas tal-investigazzjoni.

Jekk ma ssibx biżżejjed kooperazzjoni, il-Kummissjoni tista' tibbaża s-sejbiet tagħha fuq il-fatti disponibbli, skont l-Artikoli 17(4) u 18 tar-Regolament bażiku. Sejbiet ibbażati fuq il-fatti disponibbli jistgħu jkunu inqas vantaġġjużi għall-parti kkonċernata, kif spjegat fil-punt 8.

(b) Il-kwestjonarji

Biex tikseb l-informazzjoni li tqis neċessarja għall-investigazzjoni tagħha, il-Kummissjoni ser tibgħat il-kwestjonarji lill-industrija tal-Unjoni li tkun parti mill-kampjun u lil kull assoċjazzjoni magħrufa ta' produtturi fl-Unjoni, lill-esportaturi/produtturi li jkunu parti mill-kampjun fir-Repubblika Popolari taċ-Ċina, lill-esportaturi/produtturi magħrufa fl-Afrika t'Isfel u fl-Ukraina u lil kull assoċjazzjoni magħrufa ta' esportaturi/produtturi fil-pajjiżi kkonċernati, lill-importaturi li jkunu parti mill-kampjun, lil kull assoċjazzjoni magħrufa ta' importaturi, u lill-awtoritajiet tal-pajjiżi kkonċernati.

(c) Il-ġbir tal-informazzjoni u l-organizzazzjoni tas-seduti ta' smigħ

Il-partijiet interessati kollha, b'dan, qed jiġu mistiedna jesprimu l-opinjonijiet tagħhom, jissottomettu informazzjoni barra mit-tweġibiet li taw fil-kwestjonarju u jipprovdu evidenza ta' sostenn. L-informazzjoni u l-evidenza ta' sostenn għandhom jaslu għand il-Kummissjoni fil-limitu ta' żmien stabbilit fil-punt 6(a)(ii).

Barra minn hekk, il-Kummissjoni tista' tisma' lill-partijiet interessati, sakemm dawn iressqu talba li turi li għandhom raġunijiet partikolari għaliex għandhom jinstemgħu. Din it-talba għandha titressaq fil-limitu taż-żmien stabbilit fil-punt 6(a)(iii).

(d) L-għażla tal-pajjiż b'ekonomija tas-suq

Fl-investigazzjoni preċedenti, it-Turkija, intużat bħala pajjiż b'ekonomija tas-suq xierqa biex jiġi stabbilit valur normali fir-rigward tar-Repubblika Popolari taċ-Ċina. Il-Kummissjoni tipprevedi li terġa' tuża lit-Turkija għal dan il-għan. Il-partijiet interessati, b'dan, qed jiġu mistiedna jikkummentaw dwar l-adegwatezza ta' dan il-pajjiż fil-limitu ta' żmien stabbilit fil-punt 6(c).

5.2. Il-proċedura għall-valutazzjoni tal-interess tal-Unjoni

Skont l-Artikolu 21 tar-Regolament bażiku u fil-każ li l-probabbiltà ta' tkomplija jew okkorrenza mill-ġdid ta' dumping u ħsara tiġi kkonfermata, ser jiġi ddeterminat jekk il-miżuri tal-antidumping imorrux kontra l-interess tal-Unjoni. Għal din ir-raġuni l-Kummissjoni tista' tibgħat kwestjonarji lill-importaturi tal-industrija tal-Unjoni magħrufa, l-assoċjazzjonijiet rappreżentattivi tagħhom, l-utenti rappreżentattivi u l-organizzazzjonijiet tal-konsumatur rappreżentattivi. Tali partijiet, inklużi dawk li l-Kummissjoni ma tafx bihom, sakemm jippruvaw li hemm rabta oġġettiva bejn l-attività tagħhom u l-prodott ikkonċernat, jistgħu, fil-limitu ġenerali ta' żmien stabbilit fil-punt 6(a)(ii), jippreżentaw ruħhom lill-Kummissjoni u jagħtuha l-informazzjoni. Il-partijiet li jaġixxu b'konformità mas-sentenza preċedenti jistgħu jitolbu li ssir seduta ta' smigħ, filwaqt li jistabbilixxu r-raġunijiet partikolari għaliex għandhom jinstemgħu, fil-limitu ta' żmien stabbilit fil-punt 6(a)(iii). Ta' min jinnota li kull informazzjoni sottomessa skont l-Artikolu 21 tar-Regolament bażiku ser tiġi kkunsidrata biss jekk tkun sostnuta minn evidenza fattwali meta tiġi sottomessa.

6. Il-limiti ta' żmien

(a) Limiti ġenerali ta' żmien

(i) Biex il-partijiet jitolbu kwestjonarju

Il-partijiet interessati kollha li ma kkooperawx fl-investigazzjoni li twassal għall-miżuri suġġetti għar-reviżjoni preżenti għandhom jitolbu kwestjonarju jew formoli oħra ta' sottomissjoni ta' talba mill-iktar fis possibbli, iżda mhux iktar tard minn 15-il jum wara l-pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea.

(ii) Biex il-partijiet jippreżentaw ruħhom, jissottomettu t-tweġibiet għall-kwestjonarji u kwalunkwe informazzjoni oħra

Biex ir-rappreżentazzjonijiet tal-partijiet interessati kollha jiġu kkunsidrati waqt l-investigazzjoni, dawn għandhom jippreżentaw ruħhom billi jikkuntattjaw lill-Kummissjoni, jippreżentaw l-opinjonijiet tagħhom u jissottomettu tweġibiet għall-kwestjonarju jew kwalunkwe informazzjoni rilevanti oħra fi żmien 37 jum mid-data tal-pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea, sakemm ma jiġix speċifikat mod ieħor. Tinġibed l-attenzjoni għall-fatt li l-eżerċizzju ta' ħafna mid-drittijiet proċedurali stabbiliti fir-Regolament bażiku jiddependi fuq il-preżentazzjoni tal-parti fil-limitu ta' żmien imsemmi qabel.

Il-kumpaniji li jintgħażlu f'kampjun għandhom jissottomettu t-tweġibiet għall-kwestjonarju fil-limitu ta' żmien speċifikat fil-punt 6(b)(iii).

(iii) Is-seduti ta' smigħ

Il-partijiet interessati kollha jistgħu japplikaw ukoll biex jinstemgħu mill-Kummissjoni fl-istess limitu ta' żmien ta' 37 jum.

(b) Limitu speċifiku ta' żmien fir-rigward tat-teħid ta' kampjun

(i) L-informazzjoni speċifikata fil-punti 5.1(a)(i), 5.1(a)(ii) u 5.1(a)(iii) għandha tasal għand il-Kummissjoni fi żmien 15-il jum mid-data tal-pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea, minħabba li l-Kummissjoni beħsiebha tikkonsulta mal-partijiet ikkonċernati li esprimew ix-xewqa li jiġu inklużi fil-kampjun, dwar l-għażla finali tagħha fi żmien perjodu ta' 21 jum mill-pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea.

(ii) Kull informazzjoni rilevanti oħra għall-għażla tal-kampjun kif imsemmi fil-punt 5.1(a)(iv) għandha tasal għand il-Kummissjoni fi żmien perjodu ta' 21 jum mill-pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea.

(iii) It-tweġibiet għall-kwestjonarju mill-partijiet li jkunu fil-kampjun għandhom jaslu għand il-Kummissjoni fi żmien 37 jum mid-data tan-notifika tal-inklużjoni tagħhom fil-kampjun, sakemm ma jiġix speċifikat mod ieħor.

(c) Limitu speċifiku ta' żmien għall-għażla ta' pajjiż b'ekonomija tas-suq

Il-partijiet fl-investigazzjoni jista' jkollhom ix-xewqa li jikkummentaw dwar l-adegwatezza tat-Turkija li, kif imsemmi fil-punt 5.1(d), hija meqjusa bħala pajjiż b'ekonomija tas-suq għall-għan tal-istabbiliment ta' valur normali fir-rigward tar-Repubblika Popolari taċ-Ċina. Dawn il-kummenti għandhom jaslu għand il-Kummissjoni fi żmien 10 ijiem mid-data ta' pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea.

7. Sottomissjonijiet bil-miktub, tweġibiet għall-kwestjonarju u korrispondenza

Is-sottimissjonijiet u t-talbiet kollha li jitressqu mill-partijiet interessati għandhom isiru bil-miktub (mhux f'format elettroniku, sakemm ma jkunx speċifikat mod ieħor) u għandhom jindikaw l-isem, l-indirizz, l-indirizz elettroniku u n-numri tal-faks u tat-telefown tal-parti interessata. Is-sottomissjonijiet kollha bil-miktub, inklużi l-informazzjoni mitluba f'dan l-avviż, it-tweġibiet għall-kwestjonarju u l-korrispondenza mibgħuta(?) mill-partijiet interessati fuq bażi kunfidenzjali għandhom jiġu mmarkati bħala “Ristretti” (12) u, skont l-Artikolu 19(2) tar-Regolament bażiku, għandhom ikunu akkumpanjati minn verżjoni mhix kunfidenzjali, li għandha tiġi mmarkata bħala “Għall-ispezzjoni mill-partijiet interessati”.

L-indirizz tal-Kummissjoni għall-korrispondenza:

European Commission Directorate-General for Trade Directorate H Office: N-105 04/92 1049 Bruxelles/Brussel BELGIQUE/BELGIË Fax +32 22956505

8. In-nuqqas ta' kooperazzjoni

F'każijiet fejn kwalunkwe parti interessata tirrifjuta l-aċċess għall-informazzjoni neċessarja jew ma tipprovdihiex fil-limiti ta' żmien stabbiliti, jew tostakola sinifikattivament l-investigazzjoni, is-sejbiet, kemm pożittivi u kemm negattivi, jistgħu jsiru abbażi tal-fatti disponibbli skont l-Artikolu 18 tar-Regolament bażiku.

Fejn jinstab li kwalunkwe parti interessata tkun tat informazzjoni falza jew qarrieqa, l-informazzjoni għandha titwarrab u jistgħu jintużaw il-fatti disponibbli skont l-Artikolu 18 tar-Regolament bażiku. Jekk parti interessata ma tikkooperax jew tikkoopera parzjalment biss, u jintużaw il-fatti disponibbli, ir-riżultat jista' jkun inqas favorevoli għal dik il-parti milli kieku kkooperat.

9. L-iskeda tal-investigazzjoni

L-investigazzjoni ser tiġi konkluża skont l-Artikolu 11(5) tar-Regolament bażiku fi żmien 15-il jum mid-data ta' pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea.

10. Il-possibbiltà li tintalab reviżjoni skont l-Artikolu 11(3) tar-Regolament bażiku

Peress li din ir-reviżjoni tal-iskadenza hija mnedija skont id-dispożizzjonijiet tal-Artikolu 11(2) tar-Regolament bażiku, is-sejbiet tagħha mhux ser iwasslu biex il-livell tal-miżuri eżistenti jiġi emendat iżda biex dawn il-miżuri jiġu rrevokati jew miżmuma skont l-Artikolu 11(6) tar-Regolament bażiku.

Jekk kwalunkwe parti fil-proċedimenti tikkunsidra li reviżjoni tal-livell tal-miżuri hija neċessarja biex ikun jista' jiġi emendat (jiġifieri miżjud jew imnaqqas) il-livell tal-miżuri, dik il-parti tista' titlob li ssir reviżjoni skont l-Artikolu 11(3) tar-Regolament bażiku.

Il-partijiet li jkunu jixtiequ jitolbu tali reviżjoni, li ssir indipendentement mir-reviżjoni tal-iskadenza msemmija f'dan l-avviż, jistgħu jikkuntattjaw lill-Kummissjoni fl-indirizz mogħti hawn fuq.

11. L-ipproċessar tad-dejta personali

Huwa nnutat li kwalunkwe dejta personali miġbura f'din l-investigazzjoni ser tkun ittrattata skont ir-Regolament (KE) Nru 45/2001 tal-Parlament Ewropew u tal-Kunsill dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-movement liberu ta' dik id-data (13).

12. L-Uffiċjal tas-Smigħ

Huwa nnutat ukoll, li jekk il-partijiet interessati jikkunsidraw li qed jiltaqgħu ma' diffikultajiet fl-eżerċizzju tad-drittijiet tagħhom għal difiża, jistgħu jitolbu li jsir intervent mill-Uffiċjal tas-Smigħ tad-Direttorat Ġeneral għall-Kummerċ. Dan jaġixxi bħala punt ta' interazzjoni bejn il-partijiet interessati u s-servizzi tal-Kummissjoni, u joffri, fejn ikun xieraq, il-medjazzjoni dwar kwistjonijiet proċedurali li jaffettwaw il-ħarsien tal-interessi tagħhom f'dan il-proċediment, partikolarment fir-rigward ta' kwistjonijiet relatati mal-aċċess għall-fajl, mal-kunfidenzjalità, l-estensjoni tal-limiti taż-żmien u t-trattament tas-sottomissjonijiet bil-miktub u/jew orali tal-opinjonijiet. Għal iktar informazzjoni u dettalji ta' kuntatt, il-partijiet interessati jistgħu jikkonsultaw il-paġni fuq l-internet tal-Uffiċjali tas-Smigħ fuq is-sit elettroniku tad-Direttorat Ġenerali għall-Kummerċ (http://ec.europa.eu/trade).

(1) ĠU C 123, 12.5.2010, p. 10.

(2) ĠU L 343, 22.12.2009, p. 51.

(3) ĠU L 299, 16.11.2005, p. 1.

(4) ĠU L 94, 8.4.2009, p. 5.

(5) ĠU L 117, 11.5.2010, p. 1.

(6) ĠU L 120, 24.4.2004, p. 1.

(7) ĠU L 328, 30.10.2004, p. 1.

(8) Is-27 Stat Membru tal-Unjoni Ewropea huma: l-Awstrija, il-Belġju, il-Bulgarija, Ċipru, ir-Repubblika Ċeka, id-Danimarka, l-Estonja, il-Finlandja, Franza, il-Ġermanja, il-Greċja, l-Ungerija, l-Irlanda, l-Italja, il-Latvja, il-Litwanja, il-Lussemburgu, Malta, il-Pajjiżi l-Baxxi, il-Polonja, il-Portugall, ir-Rumanija, is-Slovakkja, is-Slovenja, Spanja, l-Isvezja, u r-Renju Unit.

(9) Għal gwida dwar it-tifsira ta' kumpaniji relatati, jekk jogħġbok irreferi għall-Artikolu 143 tar-Regolament tal-Kummissjoni (KEE) Nru 2454/93 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU L 253, 11.10.1993, p. 1).

(10) Ara n-nota 9 f'qiegħ il-paġna.

(11) Ara n-nota 9 f'qiegħ il-paġna.

(12) Dan ifisser li d-dokument huwa għal użu intern biss. Huwa protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Huwa dokument kunfidenzjali skont l-Artikolu 19 tar-Regolament bażiku u l-Artikolu 6 tal-Ftehim tad-WTO dwar l-Implimentazzjoni tal-Artikolu VI tal-GATT 1994 (Ftehim dwar l-Antidumping).

(13) ĠU L 8, 12.1.2001, p. 1.